6. โครงการในอนาคต

6.1 ผลิตภัณฑ์ใหม่

  6.1.1 สินค้าตราใหม่ “เอกตรา”

  เอกตรา (ektra) เป็นตราสินค้าใหม่ของบริษัทฯ
  ด้วยจุดมุ่งหมายที่ต้องการตอบสนองกลุ่มลูกค้าคนเมืองที่เรียกว่า Generation of
  Metropolitan ซึ่งยึดหลักแนวของไลฟ์สไตล์เป็นกรอบของการกำหนดกลุ่มลูกค้าเป้าหมาย
  โดยไม่ได้ใช้เกณฑ์อายุเพียงอย่างเดียว ขณะนี้บริษัทฯมีผลิตภัณฑ์ในตราสินค้าเอกตรามากกว่า 15
  รายการ และเริ่มออกสู่ตลาดเมื่อประมาณเดือนธันวาคม 2547
  อีกทั้งได้วางจำหน่ายในห้างสรรพสินค้าและร้านค้าชั้นนำหลายแห่ง
  และเริ่มมีการส่งออกไปจำหน่ายในต่างประเทศอีกด้วย

  อนึ่ง ในส่วนของสินค้าตราใหม่ของบริษัทฯอีกหนึ่งตรา คือ อัตตา (Utta)
  ซึ่งเกิดจากการทำงานร่วมกันระหว่างบริษัทฯและบริษัท พร็อพพาแกนดิสท์ จำกัด
  โดยมีวัตถุประสงค์ที่จะสร้างภาพลักษณ์ของผลิตภัณฑ์ใหม่ และสร้างความแตกต่างด้านผลิตภัณฑ์
  เพื่อมุ่งเน้นเจาะกลุ่มลูกค้าเป้าหมายที่เป็นคนรุ่นใหม่มากยิ่งขึ้นนั้น
  กำลังอยู่ระหว่างการศึกษาและกำหนดวางแนวทางกลยุทธ์ร่วมกันระหว่างบริษัทฯและบริษัท
  พร็อพพาแกนดิสท์ จำกัด

6.1.2 กล่องถนอมอาหาร “ล็อคแอนด์ล็อค”

  บริษัทฯและบริษัท ฮานาโคบิ จำกัด ผู้นำแห่งวงการเครื่องครัว ประเทศเกาหลี
  ร่วมกันปฏิวัติการเก็บถนอมอาหารของคนไทย ด้วยการวางตลาด “ล็อคแอนด์ล็อค”
  (Lock&Lock) กล่องถนอมอาหารสามารถป้องกันการผ่านเข้าออกของอากาศมีฝาปิดล็อก 4 ด้าน
  ฝาปิดประกอบด้วยเส้นยางซิลิโคนแบบกลวง เพิ่มแรงกดล็อกปิดฝาได้แนบสนิทกว่าเส้นยางทั่วไป
  ล็อคแอนด์ล็อคจะช่วยกันความชื้น
  และรักษาความสดใหม่ให้กับอาหารหรือของเหลวที่เก็บในกล่องได้ดีเยี่ยม นอกจากนี้
  ล็อคแอนด์ล็อคยังมีอายุการใช้งานนาน
  โดยฝาเปิดปิดถูกออกแบบให้ใช้งานได้อย่างง่ายดายและเปิดปิดได้เป็นล้านๆ ครั้ง
  และได้รับการออกแบบถึง 100 กว่าแบบ หลายขนาด และสามารถวางซ้อนกันได้
  จึงช่วยประหยัดพื้นที่ใช้สอยได้ ล็อคแอนด์ล็อคประสบความสำเร็จใน 50 ประเทศทั่วโลก
  โดยในประเทศไทย บริษัทฯเป็นผู้จัดจำหน่ายแต่เพียงผู้เดียว

6.2 การจัดตั้งบริษัท ศรีไทย ดับบลิว บี จี จำกัด

  บริษัทฯและ WBG NETWORK (SINGAPORE) PTE. LTD. (“WBG”) ร่วมกันจัดตั้งบริษัทใหม่ขึ้น
  คือ บริษัท ศรีไทย ดับบลิว บี จี จำกัด
  เพื่อดำเนินธุรกิจจำหน่ายอาหารเสริมและผลิตภัณฑ์เพื่อสุขภาพในระบบขายตรง
  ซึ่งได้มีการจดทะเบียนจัดตั้งบริษัทเมื่อวันที่ 17 ธันวาคม 2547 มีทุนจดทะเบียน 8 ล้านบาท
  และบริษัทฯถือหุ้นร้อยละ 47.0 ของทุนจดทะเบียน

  การจัดตั้งบริษัทใหม่ดังกล่าว นอกจากจะทำให้กลุ่มบริษัทมีความหลากหลายของสินค้ามากขึ้น
  และธุรกิจมีความกว้างขวางและครอบคลุมตลาดได้มากขึ้นแล้ว
  บริษัทฯยังได้เรียนรู้เทคโนโลยีการฝึกอบรมทีมงานขายที่มีประสิทธิภาพ
  เพื่อนำมาพัฒนาพนักงานและเทคนิคการฝึกอบรมของบริษัทฯต่อไป

6.3 การจัดตั้งบริษัทร่วมทุนผลิตชิ้นส่วนรถยนต์

  บริษัทฯได้ร่วมกับ GP Daikyo Corporation ซึ่งเป็นผู้ผลิตชิ้นส่วนพลาสติกชั้นนำให้แก่รถ
  Mazda ในญี่ปุ่น และพันธมิตรชื่อ Miyagawa Kasei Industry Co., Ltd.
  ซึ่งเป็นผู้นำในการผลิตเปลือกหม้อแบตเตอรี่ในญี่ปุ่น ได้ร่วมกันจัดตั้งบริษัท ดี เอ็ม เอส เทค
  จำกัด เมื่อวันที่ 4 มกราคม 2548 ด้วยทุนจดทะเบียน 110 ล้านบาท
  เพื่อผลิตชิ้นส่วนพลาสติกสำหรับโรงงานประกอบรถยนต์
  โดยจะตั้งโรงงานในนิคมอุตสาหกรรมบางปู

  ผู้ถือหุ้นในบริษัท ดี เอ็ม เอส เทค จำกัด ประกอบด้วย GP Daikyo Corporation 70%
  Miyagawa Kasei Industry Co., Ltd. 20% และบริษัท ศรีไทย มิยากาวา จำกัด 10%

6.4 การเพิ่มช่องทางการจัดจำหน่ายสินค้าของกลุ่มบริษัท

  บริษัทฯมีแผนขยายช่องทางการจัดจำหน่ายสินค้าของบริษัทฯและบริษัทในเครือที่ไม่ใช่สินค้าเมลามีนในระบบขายตรง
  (Direct Sales of Non-melamine Products)
  เพื่อให้การจัดจำหน่ายสินค้าของกลุ่มบริษัทกว้างขวางและเข้าถึงลูกค้าได้มากขึ้น
  ทั้งนี้รูปแบบการดำเนินงานและโครงสร้างจะแตกต่างจากระบบขายตรงของสินค้าเมลามีน
  โดยบริษัทฯจะจัดตั้งหน่วยงานใหม่ขึ้นรองรับและเริ่มดำเนินงานได้ในปี 2548